62022CJ0700_RES
Kohtuasi C‑700/22
RegioJet a.s.jaSTUDENT AGENCY k.s.
versus
České dráhy a.s._Správa železnic, státní organizacejaČeská republika, Ministerstvo dopravy
(eelotsusetaotlus, mille on esitanud Nejvyšší soud)
Euroopa Kohtu (neljas koda) 7. detsembri 2023. aasta otsus
Eelotsusetaotlus – Määrus (EL) 2015/1589 – Olemasolev abi ja uus abi – ELTL artikli 108 lõikes 3 ette nähtud menetlusnorme rikkudes antud abi – Määruse 2015/1589 artiklis 17 ette nähtud aegumistähtaja möödumine – Liikmesriigi kohtu kohustus anda korraldus abi tagasinõudmiseks
Riigiabi – Ebaseadusliku abi tagasinõudmine – Abi andmine ELTL artiklis 108 sätestatud menetlusnorme rikkudes – Määruse 2015/1589 artiklis 17 ette nähtud kümneaastase aegumistähtaja möödumine – Mõju puudumine liikmesriigi kohtu õigusele anda korraldus abi tagastamiseks
(ELTL artikli 108 lõige 3; nõukogu määrus 2015/1589, artikkel 17)
(vt punktid 13–21)
Kokkuvõte
Tšehhi Vabariigis asuv raudteeveo-ettevõtja České dráhy sõlmis 26. juunil 2008 riigi raudteeametiga lepingu, millega ta võõrandas raudteeametile osa oma ettevõttest.
RegioJet ja STUDENT AGENCY, kes on České dráhy konkurendid, väitsid, et hind, mille České dráhy tehingu käigus sai, kujutab endast riigiabi ELTL artikli 107 lõike 1 tähenduses ja see on ebaseaduslik, kuna sellest ei ole ELTL artikli 108 lõike 3 kohaselt Euroopa Komisjonile teatatud ja komisjon ei ole seda heaks kiitnud.
Tšehhi kohtutes selles küsimuses alustatud vaidluse lahendamiseks pöörduti Nejvyšší soudi (Tšehhi Vabariigi kõrgeim kohus) poole.
Vaidluses oli muu hulgas kerkinud küsimus, kas määruse 2015/1589 (
1
) artikli 17 lõikes 1 ette nähtud aegumistähtaja möödumine, mille tagajärjel ebaseaduslikult antud abi muutub olemasolevaks abiks, takistab abi tagasinõuet menetleval liikmesriigi kohtul kohustada abi saanud ettevõtjat abi tagastama. Sellele küsimusele, mille esitas Tšehhi Vabariigi kõrgeim kohus, vastas Euroopa Kohus eitavalt.
Euroopa Kohtu hinnang
Euroopa Kohus osutas kõigepealt, et aluslepingu riigiabi eeskirjade rakendamisel täidavad liikmesriigi kohtud ja komisjon vastastikku täiendavaid ja erinevaid rolle. Nimelt, kui abimeetmete siseturuga kokkusobivuse hindamine jääb komisjoni ainupädevuse piiridesse ja allub liidu kohtute kontrollile, siis liikmesriikide kohtute ülesanne on kaitsta õigussubjektide õigusi olukorras, kus on rikutud ELTL artikli 108 lõikes 3 sätestatud kohustust riigiabi andmisest komisjonile eelnevalt teatada.
Seejärel toonitas Euroopa Kohus seoses tagajärgedega, mida tekitab määruse 2015/1589 artikli 17 lõikes 1 ette nähtud kümneaastase aegumistähtaja möödumine ebaseadusliku abi tagasinõudmise riigisisestes menetlustes, et see määrus ei sisalda ühtegi sätet liikmesriigi kohtute pädevuse ja kohustuste kohta, mida jätkuvalt reguleerivad aluslepingu sätted. Määruse 2015/1589 artikli 17 lõikes 1 ette nähtud aegumistähtajaga on seega silmas peetud üksnes komisjoni pädevust riigiabi tagasinõudmisel.
Neil asjaoludel, kui selles valdkonnas puuduvad liidu õigusnormid, tuleb liikmesriigi ametiasutustel ebaseaduslik abi tagasi nõuda vastavalt kohaldatavas riigisiseses õiguses ette nähtud rakendusnormidele. Selles kontekstis on aegumisnormid, mis võivad olla kohaldatavad, seega riigisisese õiguse normid, tingimusel et järgitakse tõhususe ja võrdväärsuse põhimõtteid.
Viimaks täpsustas Euroopa Kohus, et abi saanud ettevõtja České dráhy ei saa oma argumentides tugineda asjaolule, et olemasoleva abi puhul, mis kuulub ELTL artikli 108 lõike 1 kohaldamisalasse, ei ole liikmesriigi kohtutel pädevust kohustada seda tagasi nõudma. Kuigi vastavalt määruse 2015/1589 artikli 1 punkti b alapunktile iv ja artikli 17 lõikele 3 muutub ELTL artikli 108 lõiget 3 rikkudes antud abi olemasolevaks abiks, kui artikli 17 lõikes 1 ette nähtud aegumistähtaeg on selle suhtes möödunud, on siiski tõsi, et selle sätte tagajärjel ei muutu ebaseaduslik riigiabi tagasiulatuvalt õiguspäraseks ainuüksi seetõttu, et see muutub olemasolevaks abiks.
Eeltoodut arvestades järeldas Euroopa Kohus, et ELTL artikli 108 lõiget 3 tuleb tõlgendada nii, et liikmesriigi kohtud võivad kohustada tagasi maksma riigiabi, mis on antud selles sättes ette nähtud eelneva teatamise kohustust rikkudes, isegi kui määruse 2015/1589 artikli 17 lõikes 1 ette nähtud aegumistähtaeg on selle abi suhtes möödunud, mistõttu tuleb seda pidada olemasolevaks abiks.
(
1
)	Nõukogu 13. juuli 2015. aasta määrus (EL) 2015/1589, millega kehtestatakse üksikasjalikud eeskirjad Euroopa Liidu toimimise lepingu artikli 108 kohaldamiseks (ELT 2015, L 248, lk 9).